Source: http://www.bihon.ro/se-vede-cel-de-al-saselea-titlu/1056000
Timestamp: 2018-10-15 19:01:59+00:00

Document:
Se vede cel de-al saselea titlu - BIHON
Se vede cel de-al saselea titlu
13. februarie 2012 09:21
Poloiştii de la CSM Digi sunt lideri autoritari în clasamentul Superligii
Poloiştii de la CSM Digi au făcut un turneu perfect la Arad şi s-au distanţat decisiv.
Al patrulea şi totodată ultimul turneu stagional al Superligii Naţionale de polo, desfăşurat la Bazinul Delfinul din Arad, în condiţii inadecvate (frig pătrunzător), a consemnat evoluţiile fără greşeală ale echipei CSM Digi.
Formaţia campioană a câştigat toate cele şapte meciuri disputate şi s-a distanţat decisiv în fruntea clasamentului. CSM Digi are 14 puncte avans faţă de Dinamo, respectiv 18 faţă de Steaua înaintea turneelor finale play-off şi este greu de crezut că ar mai putea fi devansată.
La Arad, echipa orădeană s-a impus în derby-urile cu Steaua, scor 8-7, respectiv Dinamo, scor 10-5. În partida cu Steaua, CSM Digi a câştigat la limită, dar victoria a fost mai clară decât o arată scorul final. Meciul cu Dinamo, disputat ieri, a fost practic fără istoric, fiind dominat cu autoritate de formaţia noastră. Dinamoviştii şi-au dorit cu ardoare un succes, pentru a reduce ecartul din clasament care-i separă de lideră, dar n-au avut nicio şansă. CSM Digi a condus clar pe tot parcursul partidei, scoruri 4-1, 6-2 (la pauză), 9-3, 10-5 (final), superioritatea sa fiind indubitabilă. Golurile întâlnirii au fost marcate de Dunca 2, Baidoc 2, Kádár 2 (1 din penalty), Diaconu 1 (din penalty), Buşilă 1, A. Creţu 1, Császár 1, respectiv Al. Matei 2 (1 din penalty), Teohari 1, Demeter 1, Ianc 1.
Crişul pe locul 4
Dacă evoluţiile campionilor erau poate previzibile, un alt fapt remarcabil îl constituie clasarea pe locul 4 a celeilalte echipe orădene din Superligă, Crişul, care s-a calificat la turneele play-off. Este pentru prima oară în perioada de după Revoluţie când Oradea are două echipe la turneele play-off.
Crişul a câştigat două meciuri la Arad, cu Poli CSU Cluj şi Sportul Studenţesc, dar le-a pierdut pe celelalte cinci. Partida cu Sportul, din penultima etapă, a fost dramatică, orădenii având nevoie de victorie pentru a se menţine pe locul 4. Echipa antrenorului Eugen Băjenaru a reuşit să câştige la limită, scor 13-12, după un meci dramatic, adjudecat în ultimul sfert. Prin acest succes, formaţia Crişul, cu o medie de vârstă de numai 17 ani, şi-a asigurat prezenţa la turneele play-off, devansând Amefa Arad.
Conform programării iniţiale a FR Polo, se vor disputa patru turnee finale, câte două la Oradea şi Bucureşti, dar este foarte probabil să se renunţe la două dintre ele.

References: CSM 
 CSM 
 CSM 
 CSM 
 CSM 
 CSM